Ratingen

Ratingen on kaupunki Mettmannin piirikunnassa Nordrhein-Westfalenin osavaltiossa Saksassa. Kaupungissa asui kesäkuun 2025 alussa 88 708 ihmistä, ja sen pinta-ala on 88,74 neliökilometriä. Ratingen sai kaupunginoikeudet 11. joulukuuta 1276.

 Maantiede 
pienois|Ratingenin sijainti Mettmannin piirikunnassa. Pienemmässä kuvassa piirikunnan sijainti Nordrhein-Westfalenissa.
Ratingen sijaitsee Bergisches Landin luoteisrinteillä yhdellä Reinin terasseista 35–180 metrin korkeudessa merenpinnan yläpuolella. Ratingen rajoittuu etelässä ja lännessä osavaltion pääkaupunkiin Düsseldorfiin, pohjoisessa Duisburgin, Mülheim an der Ruhrin ja Essenin kaupunkeihin sekä idässä Heiligenhausin, Wülfrathin ja Mettmannin kaupunkeihin. Ratingen sijaitsee 10 kilometrin päässä Düsseldorfin keskustasta ja 21 kilometrin päässä Essenin keskustasta.

Historia

Varhaisin asiakirjamaininta Ratingenista on ennen vuotta 849 muodossa "Hratuga". Keskiajalta alkaen Ratingenin alue kuului ensin Bergin kreiveille ja myöhemmin Bergin ruhtinaskuntaan. Kaupunkioikeudet myönnettiin vuonna 1276. Ratingen oli yksi neljästä Bergin paikkakunnasta, joka koki taloudellisen nousun keskiajan lopulla. Kolmikymmenvuotisen sodan aikana kasvu tyrehtyi. Liikemies Johann Gottfried Brügelmann avasi alueen ensimmäisen teollisen tuotantolaitoksen, puuvillakehräämön, vuonna 1783. Laitoksesta kasvoi Textilfabrik Cromford, joka on nykyään osa Reinin teollisuusmuseota (Rheinisches Industriemuseum). Napoleonin aikana Ratingenista tuli osa Bergin kaupunkia ja vuonna 1815 se liitettiin Preussin kuningaskuntaan.

Ratingen säilytti itsenäisyytensä vuoden 1930 kuntauudistuksessa. Toisessa maailmansodassa kaupunki kärsi verraten vähän vahinkoja. 1960- ja 1970-luvut olivat nopean kasvun aikaa. Vuoden 1975 kuntajärjestelyn aikana Lintorfin, Höselin, Breitscheidin, Eggerscheidtin ja Homberg-Meiersbergin kunnat yhdistettiin Ratingenin kanssa uudeksi Ratingenin kaupungiksi.

Väestökehitys

Keskiajalla ja Uuden ajan alussa Ratingenissa oli joitain satoja asukkaita. Väkiluku kasvoi hitaasti ja sitä verottivat sodat, kulkutaudit ja nälänhädät. Teollisen vallankumouksen myötä väestön määrä lisääntyi rajusti; vuonna 1850 asukkaita oli viitisen tuhatta, vuonna 1900 noin 10 600 ja vuonna 1950 noin 25 000. Vuonna 1973 asukasluku oli 52 216. Vuoden 1975 kuntaliitos, johon kuului muun muassa Lintorf, kasvatti väkiluvun 85 000:een.

Talous ja liikenne

Ratingen on selviytynyt verraten hyvin teollisuuden rakennemuutoksesta. Perinteisen teollisuuden tilalle on tullut palveluita sekä IT- ja telekommunikaatioyrityksiä. Muun muassa seuraavilla kansainvälisillä yrityksillä on toimipaikka tai pääkonttori Ratingenissa: Esprit, DKV MOBILITY SERVICES HOLDING GmbH, SPIE Germany Switzerland Austria GmbH, Schneider Electric GmbH, Niterra EMEA GmbH, Zapp AG, TOI TOI & DIXI Group GmbH, KOLLMORGEN Europe GmbH, Duferco Deutschland GmbH, Makita Werkzeug GmbH ja Boston Scientific Medizintechnik GmbH.

Keskeisen sijaintinsa johdosta Ratingenin liikenneyhteydet ovat hyvät. Düsseldorfin kansainvälinen lentoasema on kaupungin tuntumassa. Lentokentän rautatieasema (Der Bahnhof Düsseldorf Flughafen) sijaitsee aivan kaupungin rajalla. Ratingenin alueella risteävät moottoritiet A 3 (Köln–Oberhausen), A 52 (Düsseldorf–Essen) ja A 44 (Mönchengladbach–Ratingen Ost). Lisäksi valtatie Bundesstraße 1 kulkee kaupungin halki.

Kuuluisuuksia

Ratingenissa syntyneitä tai vaikuttaneita kuuluisuuksia ovat muun muassa kuvanveistäjä Johann Peter Melchior, basisti Fitty Wienhold, autosuunnittelija Jörg Zander sekä iskelmätaiteilija Claudia Jung.

Ystävyyskaupungit

Ratingenilla on seuraavat ystävyyskaupungit:

  Maubeuge (Ranska), vuodesta 1958
  Le Quesnoy (Ranska), vuodesta 1963
  Cramlington (Yhdistynyt kuningaskunta), vuodesta 1967
  Vermillion (Yhdysvallat), vuodesta 1969
  Kokkola (Suomi), vuodesta 1989
  Beelitz (Saksa), vuodesta 1990
  Gagarin (Venäjä), vuodesta 1998, kumppanuus tauolla vuodesta 2024
  Wuxi (Kiina), vuodesta 2007

Lähteet

 Aiheesta muualla 

 Kaupungin verkkosivusto 

Luokka:Mettmannin piirikunta
Luokka:Nordrhein-Westfalenin kunnat
Luokka:Saksan kaupungit